## Zakon o priznavanju istovrijednosti stranih školskih svjedodžbi i diploma

### NN 57/1996 (12.7.1996.), Zakon o priznavanju istovrijednosti stranih školskih svjedodžbi i diploma

# ZASTUPNIČKI DOM SABORA REPUBLIKE HRVATSKE

Na osnovi članka 89. Ustava Republike Hrvatske, donosim

## **ODLUKU**

### **O PROGLAŠENJU ZAKONA O PRIZNAVANJU ISTOVRIJEDNOSTI STRANIH ŠKOLSKIH SVJEDODŽBI I DIPLOMA**

Proglašavam Zakon o priznavanju istovrijednosti stranih školskih svjedodžbi
i diploma, koji je donio Zastupnički dom Sabora Republike Hrvatske na sjednici
28. lipnja 1996.

Broj: 01-96-1253/1
Zagreb, 2. srpnja 1996.

Predsjednik
Republike Hrvatske
**dr. Franjo Tuđman,** v. r.

---

## **ZAKON**

### **O PRIZNAVANJU ISTOVRIJEDNOSTI STRANIH ŠKOLSKIH SVJEDODŽBI I DIPLOMA**

Članak 1.

(1) Priznavanjem potpune istovrijednosti školskih svjedodžbi, diploma
i drugih javnih ispravi o stečenoj naobrazbi u stranoj obrazovnoj ustanovi
(u daljnjem tekstu: strana svjedodžba) priznaje se ista pravna snaga s
odgovarajućom školskom svjedodžbom, diplomom i drugom javnom ispravom o
stečenoj naobrazbi u obrazovnoj ustanovi u Republici Hrvatskoj (u daljnjem
tekstu: domaća svjedodžba).

(2) Potvrde, uvjerenja i slične isprave o stečenoj naobrazbi ne smatraju
se svjedodžbom u smislu stavka 1. ovoga članka.

Članak 2.

Priznavanjem istovrijednosti zbog nastavka naobrazbe (u daljnjem tekstu:
priznavanje istovrijednosti) strana svjedodžba o završenoj naobrazbi, odnosno
dijelu naobrazbe te ispit izjednačava se s odgovarajućom domaćom svjedodžbom,
odnosno ispitom radi nastavka naobrazbe u obrazovnim ustanovama u Republici
Hrvatskoj.

Članak 3.

(1) Hrvatski državljani i pripadnici hrvatskog naroda koji nisu hrvatski
državljani imaju pravo na priznavanje potpune istovrijednosti, odnosno
istovrijednosti stranih svjedodžbi.

(2) Strani državljani, odnosno osobe bez državljanstva, mogu, uz uvjet
uzajamnosti, zahtijevati priznavanje potpune istovrijednosti, odnosno istovrijednosti
strane svjedodžbe ako imaju pravni interes za njezino priznavanje u Republici
Hrvatskoj.

Članak 4.

(1) Priznavanje potpune istovrijednosti stranih svjedodžbi o završenoj
osnovnoj i srednjoj naobrazbi te o oblicima stručnog osposobljavanja za
određene poslove i zanimanja obavlja Ministarstvo prosvjete i športa.

(2) Priznavanje potpune istovrijednosti stranih svjedodžbi o završenom
dodiplomskom sveučilišnom i stručnom studiju, odnosno magisteriju i doktoratu
znanosti, obavlja stručno vijeće javnog visokog učilišta ovlaštenog za
izvođenje odgovarajućeg studija ili provođenje postupka stjecanja doktorata
znanosti (u daljnjem tekstu: visoko učilište).

Članak 5.

(1) Priznavanje istovrijednosti stranih svjedodžbi o završenoj osnovnoj
i srednjoj naobrazbi te dijelovima osnovne i srednje naobrazbe obavlja
Ministarstvo prosvjete i športa.

(2) Priznavanje istovrijednosti stranih svjedodžbi o završenom dodiplomskom
sveučilišnom i stručnom studiju, odnosno magisteriju i doktoratu, te dijelovima
visoke naobrazbe i ispitima obavlja stručno vijeće nadležnog visokog učilišta.

Članak 6.

(1) Ako se u Republici Hrvatskoj ne izvodi odgovarajući studij u smislu
članka 4. stavka 2. ovoga Zakona, priznavanje potpune istovrijednosti strane
svjedodžbe obavlja stručno vijeće sveučilišta.

(2) Kad se u postupku priznavanja potpune istovrijednosti, odnosno istovrijednosti
strane svjedodžbe visoka učilišta proglase nenadležnima, o sukobu nadležnosti
odlučuje Ministarstvo znanosti i tehnologije.

Članak 7.

(1) Zahtjevu za priznavanje potpune istovrijednosti odnosno istovrijednosti
prilaže se strana svjedodžba u izvorniku ili ovjerovljenom prijepisu te
njezin preslik i prijevod koji je ovjerovio stalni sudski tumač.

(2) Ministarstvo prosvjete i športa, odnosno visoko učilište koje provodi
postupak, može zatražiti od podnositelja zahtjeva i druge dokaze iz kojih
se može steći uvid u nastavni plan i program, uvjete i trajanje naobrazbe
u stranim obrazovnim ustanovama, te prava koja na temelju svjedodžbe ima
u zemlji u kojoj ju je stekao, ako samo njima ne raspolaže.

Članak 8.

(1) U postupku priznavanja potpune istovrijednosti uzima se u obzir
sustav obrazovanja zemlje u kojoj je strana svjedodžba stečena, nastavni
plan i program ustanove koja ju je izdala, trajanje i drugi uvjeti naobrazbe
pod kojima je strana svjedodžba stečena, prava koja daje strana svjedodžba
u zemlji u kojoj je stečena i druge okolnosti od značenja za priznavanje
potpune istovrijednosti.

(2) Ako se u postupku priznavanja potpune istovrijednosti utvrdi da
se uvjeti iz stavka 1. ovoga članka znatno razlikuju od uvjeta utvrđenih
za obrazovne ustanove u Republici Hrvatskoj, priznavanje potpune istovrijednosti
strane svjedodžbe uvjetovat će se prethodnim polaganjem određenih dopunskih
ispita ili izradom određenih radova.

(3) Stranoj diplomi o doktoratu znanosti može se priznati potpuna istovrijednosti
ako se utvrdi da uvjeti pod kojima je stečen doktorat znanosti odgovaraju
uvjetima propisanim za stjecanje doktorata znanosti u Republici Hrvatskoj
u vrijeme podnošenja zahtjeva za priznavanje potpune istovrijednosti.

Članak 9.

(1) U postupku priznavanja istovrijednosti strane svjedodžbe uzima se
u obzir nastavni plan i program obrazovne ustanove koja je stranu svjedodžbu
izdala, trajanje i drugi uvjeti naobrazbe, te prava što ih glede daljnje
naobrazbe daje ta svjedodžba u stranim obrazovanim ustanovama.

(2) Ako se u postupku priznavanja istovrijednosti utvrdi da se uvjeti
naobrazbe iz stavka 1. ovoga članka znatno razlikuju od uvjeta u školskim
ustanovama u Republici Hrvatskoj, priznavanje istovrijednosti strane svjedodžbe
uvjetovat će polaganjem određenih dopunskih ispita.

Članak 10.

U postupku priznavanja potpune istovrijednosti, odnosno istovrijednosti
stranim svjedodžbama primjenjuju se odredbe Zakona o općem upravnom postupku,
ako ovim Zakonom nije drukčije određeno.

Članak 11.

(1) Visoko učilište dužno je okončati postupak priznavanja potpune istovrijednosti,
odnosno istovrijednosti stranoj svjedodžbi u roku od tri mjeseca od dana
podnošenja zahtjeva.

(2) U osobito složenim postupcima visoko učilište dužno je okončati
postupak iz stavka 1. ovog članka najkasnije u roku od četiri mjeseca od
dana podnošenja zahtjeva.

Članak 12.

Visoko učilište dužno je izvornik i jednu kopiju rješenja o priznavanju
potpune istovrijednosti, odnosno istovrijednosti s preslikom dokumentacije
o provedenom postupku dostaviti Ministarstvu znanosti i tehnologije.

Članak 13.

(1) Ministarstvo znanosti i tehnologije te visoko učilište dužno je
čuvati dokumentaciju i voditi popis o provedenim postupcima priznavanja
potpune istovrijednosti, odnosno istovrijednosti iz članka 4. stavka 2.,
članka 5. stavka 2. i članka 6. stavka 1. ovoga Zakona.

(2) Ministarstvo prosvjete i športa dužno je čuvati dokumentaciju i
voditi popis o provedenim postupcima priznavanja potpune istovrijednosti,
odnosno istovrijednosti iz članka 4. stavka 1. i članka 5. stavka 1. ovoga
Zakona.

(3) Sadržaj i način čuvanja dokumentacije i vođenja popisa iz stavka
1. i 2. ovoga članka propisuje ministar prosvjete i športa u suglasnosti
s ministrom znanosti i tehnologije.

Članak 14.

Visinu naknade za troškove postupka priznavanja potpune istovrijednosti,
odnosno istovrijednosti stranih svjedodžbi propisuje ministar znanosti
i tehnologije.

Članak 15.

Protiv rješenja o priznavanju potpune istovrijednosti, odnosno istovrijednosti
stranim svjedodžbama iz člana 4. stavka 2., članka 5. stavka 2. i članka
6. stavka 1. ovoga Zakona stranka ima pravo žalbe Ministarstvu znanosti
i tehnologije.

Članak 16.

Nadzor nad zakonitošću rada visokih učilišta u primjeni odredbi ovoga
Zakona obavlja Ministarstvo znanosti i tehnologije.

Članak 17.

(1) Školske svjedodžbe, diplome i druge javne isprave o stečenoj naobrazbi
izdane do 25. lipnja 1991. u obrazovnim ustanovama na području bivše SFRJ
izjednačene su po pravnoj snazi s domaćim svjedodžbama te ne podliježu
postupku priznavanja potpune istovrijednosti.

(2) Školske svjedodžbe, diplome i druge javne isprave o stečenoj naobrazbi
u obrazovnim ustanovama Bosne i Hercegovine u kojima se nastava izvodi
po programima sukladnim nastavnim programima u Republici Hrvatskoj, izjednačene
su po pravnoj snazi s domaćim svjedodžbama.

Članak 18.

Postupci priznavanja potpune istovrijednosti, odnosno istovrijednosti
stranih svjedodžbi započeti prije stupanja na snagu ovoga Zakona okončat
će se na način i u postupku propisanom ovim Zakonom.

Članak 19.

(1) Podzakonski akt iz članka 13. stavka 3. ovoga Zakona ministar prosvjete
i športa donijet će u suglasnosti s ministrom znanosti i tehnologije u
roku od 30 dana od dana stupanja na snagu ovoga Zakona.

(2) Do stupanja na snagu podzakonskog akta iz stavka 1. ovoga članka
ostaje na snazi Pravilnik o vođenju evidencije o nostrifikaciji i priznavanju
ekvivalencije školskih svjedodžbi stečenih u inozemstvu ("Narodne
novine", br. 40/86.).

Članak 20.

(1) Novčanom kaznom od 5.000 do 15.000 kuna kaznit će se za prekršaj
visoko učilište koje postupi protivno odredbama članka 10., članka 12.
i članka 13. stavka 1. ovoga Zakona.

(2) Za prekršaj iz stavka 1. ovoga članka kaznit će se odgovorna osoba
u visokom učilištu novčanom kaznom od 1.500 do 3.000 kuna.

Članak 21.

Na dan stupanja na snagu ovoga Zakona prestaje važiti Zakon o nostrifikaciji
i priznavanju ekvivalencije školskih svjedodžbi i diploma stečenih u inozemstvu
("Narodne novine", br. 5/85.).

Članak 22.

Ovaj Zakon stupa na snagu osmoga dana od dana objave u "Narodnim
novinama".

Klasa: 605-01/95-01/09
Zagreb, 28. lipnja 1996.

ZASTUPNIČKI DOM

SABORA REPUBLIKE HRVATSKE

Predsjednik
Zastupničkog doma Sabora
**akademik Vlatko Pavletić**, v. r.

Zakon, NN 57/1996-1160